 देवदास सेठ दी कथा: पाटलिपुत्र नगरै च देवदास नां दा इक सेठ रौंहदा हा।  उसनै पौंड्रवर्धन नगर दे कुसै सेठै दी धी कन्ने ब्याह करी लैता।  पिता दा सुर्गवास होई जाने पर देवदास गी जुआ खेड़ने दी इल्लत लगी पेई।  अपनी सारी जैदात जुए च हारियै ओ कंगाल होई गेया।  उदी दुखी भारजा गी उदा सौहरा पौंड्रवर्धन अपनै घर लई गेया।  किश गिन बाद देवदास बी जनानी पिच्छें पौंड्रवर्धन गेया।  रातीं जिसलै ओ अपने सौहरे दै नगर पुज्जा तां अपने फटे पराने कपड़े ते दीन दशा गी दिक्खियै ओ बड़ा दुखी होआ।  सोचन लगा इस दशा च अऊं अपने सौहरे घर कियां जां।  घरै अंदर बड़दा गै अऊं शरमा कन्ने डुब्बी मरङ।  साले, सालियां अते बाकी सरबंधी मिगी नरादर दी नजरी कन्ने दिखङन ते टचकौलियां करङन।  ए सोचियै ओ इक हट्टी दे थड़े पर नुक्करा च दबकियै बेई रेया।  अद्दी रातीं उस हट्टो दा दरवाजा खुल्लेया ते उदै अंदर इक जुआन जनानी ते इक गबरू बड़ी गे।  अंदर बड़ियै उनें हट्टी दा बूआ बंद करी लेया।  देवदास गी ए जानने दी लुकलुकी लग्गी जे अद्दी रातीं ए दोए जनानी मर्द हट्टी अंदर की बड़े न।  बल्लें-बल्लें खिसकियै उसने दरवाजे दी बित्था चा अंदर नजर दुड़ाई।  जेड़ा द्दश्श उसनै दिक्खेया उदे कन्ने उदा कलेजा हिल्ली खड़ोता ते सिर चकराई गेया।  उसने अपनियां अक्खियां मलियां ते फी धरोइयै अंदर दिक्खेया पर गल्ल सच ही जेड़ा किश उसने पैहलें दिक्खेया उयै दूई वारी सामने आया।  उसने दिक्खेया जे मुटियार जनानी जेड़ी इक गबरू कन्ने हट्‌टी दे अंवर बड़ी ओ ते उदी अपनी ब्याही दी जनानी ऐ।  हे भगवान!  ए ते बड़ी पतिव्रता सी पर इसी प्योके आए दे के होई गेया।  अच्छा जो किस्मत।  हून उसी ए लुकलुकी लग्गी जे भला सुनां ते सेई ए इस गबरू कन्ने के गल्लां करदी ऐ। 